FreeSpace

FreeSpace je názov série počítačových hier, vesmírneho simulátora od firmy Volition Inc., odnožou autorov pôvodného Descent - parallax. Zo zmluvných dôvodov sa prvý diel v Európe predával pod menom Conflict: Freespace a v Spojených štátoch USA ako Descent: Freespace. Druhý diel už niesol jednotné meno Freespace 2.

História

Prvý diel (v USA pomenovaný ako Descent: FreeSpace, v Európe ako Conflict: FreeSpace) tejto vesmírnej akcie bol vydaný v roku 1998 s podtitulom The Great War - Veľká vojna. Neskôr bol k nemu vydaný datadisk Silent Threat - Skrytá hrozba. The Great War neskôr vyšiel v Česku (a Slovensku) ako bundle k počítačovému časopisu Level. Druhý diel, pomenovaný ako FreeSpace 2 vychádza v roku 1999, odlišuje sa novou, plne akcelerovanou grafikou, prepracovanejšími modelmi, textúrami a samozrejme s novým príbehom.
V roku 2002 došlo k zverejneniu zdrojového kódu FreeSpace 2, čo umožnilo portáciu hry do operačného systému Linux, tak i sformovanie fanúšikovského projektu FS2_Open, ktorý priniesol do hry nové prvky a vylepšenia.
Oba diely obsahovali vlastný editor misií - FRED (FReespace EDitor), vďaka čomu mohli fanúšikovia vytvárať celé nové kampane s vlastným dejom a pomocou softvéru tretej strany aj upravovať a vytvárať nové zbrane, lode a iné.

Conflict: FreeSpace

Hra Conflict FreeSpace sa dostala medzi hráčov niekedy v polovici roku 1998 a rýchlo získala svojich priaznivcov.
Táto 3D vesmírna bojová hra, ktorá bola špeciálne vyvinutá pre vtedajšie akcelerátory VooDoo2 nielen ovplývala skvelou grafikou, ale aj vyladeným interface, ktorý ako sa neskôr ukázalo zohral dôležitú úlohu v obľúbenosti hry.
Conflict: FreeSpace sa začína roku 2335, keď zúri vojna medzi Galakticko Terranskou Alianciou (GTA) a Parlamentným Vasudanským Impériom (PVE), rasy humanoidných Vasudanov. Vojna v skutočnosti trvá už 14 rokov, počas tohto obdobia mali k víťazstvu blízko obidve strany, ale nakoniec sa to zakaždým dostalo opäť do slepej uličky.
Po veľa rokoch nerozhodných výsledkov sa do hry z ničoho nič dostáva tretia rasa, ktorá medzi oboma znesvárenými stranami nerozlišuje, ich lode sú na prvý pohľad nezničiteľné a sú záhadným spôsobom oštítované. Boli nazvaní Shivani. Obaja pôvodní aktéri vojny sa tak musia chtiac-nechtiac spriateliť a spoločne postupovať proti novému nepriateľovi.
Hoci Terrani a Vasudani spojili svoje sily vo všetkých oblastiach, Shivani stále získavajú nové systémy pod svoju kontrolu a rýchlo sa približujú k domovským systémom obidvoch rás. K tomu im mierne dopomáha vasudanská frakcia nazývaná Hammer of Light, ktorá verí že Shivani sú rasou ktorá prinesie nový poriadok do Galaxie. Preto treba pre ňu vyčistiť priestor od ostatných rás. Aliancia Terranov a Vasudanov má teda dvoch protivníkov. Keď Shivani zničia Vasudanský domovský svet začne ísť naozaj do tuhého. Shivanom sa podarí lokalizovať Solárny systém a posledné zvyšky Terranskej a Vasudanskej flotily sa ich snažia čo najviac zdržať a odvrátiť nepriaznivý osud. Zdá sa, že Zem postihne podobný osud ako Vasudu. Našťastie vasudanskí utečenci na jednej planéte v systéme Altair objavia zvyšky dávnej civilizácie, ktorá - ako sa neskôr zistí bola tiež zničená Shivanmi pred 8000 rokmi. Na planéte utečenci nájdu aj riešenie ako sa vysporiadať so shivanskou vlajkovou loďou nazvanou Lucifer, ktorá zničila vasudanský domovský svet. V závere je veľká bitka, kde posledné zvyšky spojených armád útočia na Shivanov a snažia sa zachytiť Lucifera v subpriestorovom tuneli k Zemi, kde nemôže použiť svoje supersilné štíty a je úspešne zničený. Bohužiaľ výbuch zničeného Lucifera zdestabilizoval subpriestorový tunel, ktorý je potom zničený a tým sa stratí jediné nadsvetelné spojenie Zeme s ostatnými časťami vesmíru.

Datadisk Silent Threat

Príbeh začína takmer tam, kde skončil príbeh Conflict FreeSpace.
Veľká vojna stále pokračuje a vaším úhlavným nepriateľom už nie sú Shivani, ktorí po strate Lucifera pomaly a neorganizovane ustupujú, ale skryté sily, ktoré sa snažia rozvrátiť krehké prímerie medzi Terranmi a Vasudanmi.
Hneď sa dozviete aj niekoľko skutočností. Zničenie Lucifera na konci kampane CFS spôsobilo, že jediný subpriestorový tunel na Zem sa po jeho výbuchu zrútil a Zem zostala izolovaná mimo zvyšku GTA. Napriek mnohým pokusov sa tunel nepodarilo obnoviť.
Hneď na začiatku bojov musíte riešiť spory medzi Terranmi a Vasudanmi a popritom raz za čas zostreliť nejakého toho Shivana. Tieto spory vedú k tomu, že aj tak rozvrátené organizácie ako GTA a PVE skolabujú a rozpadnú sa na viacero menších spolkov. Táto kampaň je oproti tej v CFS asi o 2 tretiny kratšia, takže celkové zozuzlenie deja nedá na seba dlho čakať.
Postupne zisťujete, že do tohto celého komplotu je zapletená Galactic Terran Intelligence (GTI), ktorá okrem iného potajomky využíva shivanské technológie výlučne vo svoj prospech. Situácia sa nakoniec vyvinie tak, že GTI vyhlási samostatnosť od GTA a od tej chvíle je GTI vašim nepriateľom. Záver kampane sprevádza útok na GTI centrum výskumov.

FreeSpace 2

FreeSpace 2 začína 32 rokov po skončení Conflict: FreeSpace. Ako sa z preview dozviete po skončení Great War (resp. Silent Threat) sa GTA a PVE prakticky rozpadli na niekoľko menších aliancií, ktoré sa usilovali aspoň čo to zachrániť. Celý známy svet upadol do chaosu a beznádeje. Všetko sa začalo obracať k lepšiemu keď o 10 rokov po skončení Great War vznikla Terransko-Vasudanská Aliancia (GTVA). Terrani a Vasudani pochopili že bez vzájomnej pomoci by sa nedokázali dostať z chaosu. Ďalej sa dozviete že kontakt so Zemou stále nie je, a navyše zúria občianske spory Aliancie s NTF (Neo-Terran Front), ktorí žiadajú očistenie od Vasudanov. Aken Bosch - admirál NTF okrem povstania spôsobil ešte jeden veľký problém a síce že počas archeologických vykopávok na jednej planéte objavil zvyšky starej civilizácie nazvanej Ancients (tej istej ktorú Shivani zničili pred vyše 8000 rokmi) a prišiel na to ako dať do pohybu obrovský subpriestorový portál nazvaný Knossos ktorý vytvoril subpriestorový tunel až do shivanského sveta. Takže do tejto nemilej situácie sa opäť objavujú Shivani a celé to začína nanovo. Vojna zúri na viacerých frontoch, GTVA okrem NTF musí držať aj Shivanov na uzde.
Vy vstupujete do kampane počas konfliktov s NTF. Chránite svoje konvoje a ničíte konvoje NTF. So Shivanmi sa však stretnete už čoskoro. Vďaka Knossosu, ktorý otvoril Bosch, ako už bolo skôr spomenuté. Neskôr vás Knossos zavedie na druhú stranu Galaxie, kde vstúpite do záhadnej hmloviny – a to je jeden zo zásadných rozdielov oproti Conflict: FreeSpace – vo FreeSpace 2 budete blúdiť hmlovinami, kde bude viditeľnosť iba niekoľko sto metrov a to dá hre nový nádych.
Okrem iného prostredia vám do flotily pribudne kopec nových lodí – ktorých dizajn bude poukazovať na to že Terrani a Vasudani skutočne pracujú spoločne – totiž takmer žiadna nová loď vo flotile nebude mať čisto terranský alebo vasudanský dizajn.
Zmenia sa aj zbrane, budú oveľa účinnejšie. Nové zbrane budú mať hlavne veľké lode, okrem klasických laserových kanónov im pribudnú tzv. flaky a paprsky, a verte že tu už bude končiť sranda. Osamotený útok na krížnik alebo korvetu z vás spraví do 15 sekúnd iba kopu šrotu. Najmä pri útokoch na veľké lode oceníte bombardéry, obyčajné stíhačky nemajú proti ním žiadnu šancu.
Vo FreeSpace 2 vás teda budú čakať náročnejšie konflikty ako v CFS, a nie je vylúčené že si to môže odniesť vaša klávesnica alebo myš. V tejto hre si skutočne precvičíte vaše schopnosti.
Kampaň pokračuje tak, že ako v prvom diely tak aj v tomto Shivani získavajú pod svoju kontrolu čoraz viac systémov, ale ich postup už nebude taký rýchly ako pred 32 rokmi.
Záver celej kampane spôsobuje aj dodnes nespavosť mnohým hráčom, pretože nie je úplne jasné, čo tým chceli autori povedať. V poslednej bitke, kde desiatky supersilných Shivanských juggernautov spôsobia že hviezda Capella exploduje ako supernova. Nie je jasné prečo by si Shivani sami spôsobili takúto stratu a bola to len ďalšia voda na mlyn autorom misií, ktorí mohli vytvárať veľa nových alternatív.
Shivanská invázia sa tým zastavila, ale nikto nevie na ako dlho.

Misie od hráčov

Vďaka prítomnosti FReespace EDitoru (FRED) mnoho hráčov FreeSpace si mohlo vytvoriť svoje vlastné misie alebo kampane. Vďaka FREDu sa hry FreeSpace stali veľmi populárnymi, čo je jeden z dôvodov prečo ešte aj v dnešnej dobe majú tieto hry veľký počet zanietených hráčov. Misie a kampane od hráčov v niektorých prípadoch vo svojej kvalite predčili dokonca aj originálne kampane zo samotných hier.

FS2_Open

Zhruba od apríla 2002, keď spoločnosť Volition, Inc. uvoľnila zdrojový kód hry FreeSpace sa začala budovať veľká komunita, ktorej časť sa rozhodla hru na základe kódu vylepšiť a lepšie ju prispôsobiť výkonnejším počítačovým zostávam. Vďaka týmto vylepšeniam pôvodná hra FreeSpace 2, hoci ide o hru vydanú v r. 1999, je plne kompatibilná s najnovšími softvérovými a hradvérovými riešeniami a preto si hru bez problémov môžu záujemci zahrať aj na nových počítačoch. Okrem kompatibility projekt FS2_Open priniesol vylepšenú grafiku a efekty, čím hra pôsobí ako keby bola nová.